Diari Oficial de la Generalitat Valenciana


Sumari del DOGV 3888, del 29-11-2000 (2000/9557)

ORDRE de 20 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes per a pal·liar els danys en explotacions agràries produïts per les pluges torrencials del mes d'octubre de 2000 en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3888

Data del DOGV
:   29-11-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9557


Data del document
:   20-11-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * condicions atmosfèriques
    * ajuda a l'agricultura
    * ajuda pública
    * suport econòmic
    * inundació

ORDRE de 20 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes per a pal·liar els danys en explotacions agràries produïts per les pluges torrencials del mes d'octubre de 2000 en la Comunitat Valenciana. [2000/A9557]
  
Com a conseqüència de les fortes pluges que han caigut en àmplies zones de la Comunitat Valenciana durant el mes d'octubre, s'han ocasionat greus danys en nombroses zones d'aquesta Comunitat, tant en la infraestructura pública com privada. Per això, el Govern Valencià estableix una sèrie de mesures de suport als afectats per aquesta contingència a través del Decret 164/2000, de 31 d'octubre.
  
Aquesta ordre desplega el decret mencionat pel que fa a explotacions agràries, ja que els danys causats per les intenses pluges, units als que ja patia l'agricultura per efecte de la persistent sequera que es sofria en els últims anys, han deteriorat de manera considerable l'economia de moltes famílies que tenen com a principal font d'ingressos les rendes agràries.
  
El Govern Valencià, davant d'aquesta situació, ha decidit establir una sèrie de mesures que pal·lien, tant com es puga, els greus efectes produïts. Aquestes mesures no s'aplicaran per als riscos coberts per les assegurances agràries. Els danys que es pretén minorar es refereixen a danys per pèrdua de collita, danys per arrossegament del sòl vegetal, danys per inundació dels cultius i danys produïts en les infraestructures de l'interior de l'explotació.
  
Al marge d'altres actuacions, es tracta d'ajudar especialment els titulars de xicotetes i mitjanes explotacions, perquè puguen iniciar la recuperació de les explotacions agrícoles i les faenes de la pròxima campanya amb un suport financer en condicions favorables.
  
Per això i d'acord amb les atribucions conferides per l'article 35 de la Llei de Govern Valencià,
  
ORDENE
  
Article 1
  
La Conselleria d'Agricultura, Pesca i Alimentació concedirà ajudes econòmiques als titulars d'explotacions agràries i a les entitats dedicades a l'ús de les xarxes de reg (comunitats de regants, cooperatives, SAT, etc.) situades en el territori de la Comunitat Valenciana, d'acord amb el que s'establisca en l'ordre de la Conselleria de Justícia i Administracions Públiques, sobre la base del Decret 164/2000, les quals s'hagen vist afectades per les fortes pluges caigudes durant el mes d'octubre de 2000, en les condicions i límits establits en aquesta ordre.
  
Article 2
  
Per a poder accedir a les ajudes previstes en aquesta ordre, serà necessari que els sol·licitants hagen sofrit danys en la seua explotació i aquests no estiguen englobats en el Pla d'Assegurances Agràries vigent.
  
A més, aquests danys han d'aglutinar-se en algun dels apartats següents:
  
- Una pèrdua de producció superior al 30% de la producció esperada per a la parcel·la afectada, d'acord amb els aforaments publicats per la Conselleria d'Agricultura, Pesca i Alimentació.
  
- Danys provocats per arrossegament del sòl agrícola.
  
- Danys en infraestructura en la parcel·la (reg localitzat, murs, séquies, camins interiors, hivernacles, infraestructura productiva en instal·lacions ramaderes, etc.)
  
- Danys en l'arbratge per arrossegament o asfíxia radicular.
  
- En el cas d'entitats de reg es consideraran els danys patits en les instal·lacions i xarxes de regs.
  
Les sol·licituds d'ajuda es presentaran, mitjançant impresos que seran facilitats per la Conselleria d'Agricultura, Pesca i Alimentació, en les oficines comarcals de la mateixa Conselleria o en qualsevol dels llocs que determina l'article 38 de la Llei 30/1992, en el termini d'un mes a partir de la data de publicació d'aquesta ordre en el Diari Oficial de la Generalitat Valenciana.
  
Les sol·licituds d'ajuda hauran d'anar acompanyades de la documentació següent:
  
- Fotocòpia compulsada del NIF/CIF.
  
- Cèdula cadastral o rebut de la contribució.
  
- Breu descripció dels danys en les parcel·les afectades.
  
- Fotocòpia compulsada de subscripció de pòlissa d'assegurances agràries (si escau).
  
Article 3
  
Les ajudes revestiran la forma de bonificació en el tipus d'interés dels préstecs que se sol·liciten a l'empara del conveni que es firme entre la Conselleria d'Agricultura, Pesca i Alimentació i les entitats financeres col·laboradores.
  
Els préstecs tindran, com a màxim, una duració de cinc anys, amb un de carència pel que fa a amortització de capital. Els interessos es pagaran anualment i la quantia d'aquests serà l'euribor a un any més un punt.
  
La bonificació als interessos començarà des de la data de formalització (abans del 31 de març de 2001, tret d'autorització expressa de la Direcció General de Producció Agrària) i acabarà el 30 de novembre de 2005.
  
Article 4
  
Segons l'orientació productiva de la parcel·la afectada s'estableixen els següents mòduls màxims a fi de quantificar la pèrdua de collita:
  
- Cítrics 500.000 PTA/ha
  
- Cultius llenyosos en secà 150.000 PTA/ha
  
- Cultius llenyosos en regadiu 400.000 PTA/ha
  
- Cultius hortícoles 800.000 PTA/ha
  
- Altres cultius 200.000 PTA/ha
  
- Planta ornamental i flor tallada 700 PTA/m²
  
- Vivers 1.000 PTA/m²
  
Els danys en la infraestructura s'ajustaran als valors màxims següents:
  
- Hivernacles, segons les seues característiques:
  
· tipus emparrat (fusta i metall, inclosa coberta) 900 PTA/m²
  
· tipus multicapella (inclosa coberta) 1.100 PTA/m²
  
- Murs de contenció
  
· Fins a 1,5 m d'alçada 2.000 PTA/m²
  
· De més d'1,5 m d'alçada 2.500 PTA/m²
  
- Reg localitzat (distribució en parcel·la) 150.000 PTA/ha
  
- Séquies 2.500 PTA/ ml
  
- Aportació terra vegetal 300.000 PTA/ha afectada
  
- Instal·lacions ramaderes
  
· Recintes tancats (naus) 20.000 PTA/m² nau per reconstruir
  
· Recintes a l'aire lliure 8.000 PTA/m² afectat
  
- Altres casos (segons valoració tècnica)
  
En els casos en què calga la substitució de l'arbratge a causa dels problemes ocasionats per l'asfíxia radicular, es pot incrementar el valor del préstec en una quantia màxima de 300.000 PTA/ha.
  
Queda establit un límit màxim en la quantia del préstec de 5.000.000 de pessetes en el cas d'explotacions agràries individuals i de 34.912.274 de pessetes per a les cooperatives i SAT de producció, com també entitats de reg.
  
Article 5
  
La bonificació als interessos serà del 100% per a aquells beneficiaris que acrediten el fet de disposar de pòlisses d'assegurances agràries en vigor, per al cultiu implantat en la parcel·la danyada i en el moment en què es van produir els danys, com també per a les entitats de reg. Per a la resta de beneficiaris, una bonificació del 50% del tipus d'interés fixat en l'article 3 d'aquesta ordre.
  
Els imports globals de les subvencions regulades en aquesta ordre seran a càrrec de l'aplicació pressupostària 37.46.71.2577.786.10.1, línia 1698, «Protecció de la renda dels agricultors». La primera anualitat serà la de l'exercici 2001. L'import global màxim de les subvencions serà de 869.543.786 de pessetes per a la primera anualitat i estarà condicionat a l'existència dels crèdits consignats en els pressupostos de la Generalitat Valenciana per a l'any 2001 i següents.
  
En el cas d'existència de dotació econòmica suficient en el pressupost de la Generalitat Valenciana, es podran pagar anticipadament els interessos bonificats per a la totalitat de la vida restant del préstec. En aquest cas, el pagament anticipat de la bonificació es podrà destinar a reduir el capital principal i el prestatari es farà càrrec de la totalitat dels interessos sobre el capital viu resultant.
  
Article 6
  
La consellera d'Agricultura, Pesca i Alimentació formalitzarà, si s'escau, el conveni de col·laboració amb les entitats financeres col·laboradores per a la instrumentació dels préstecs i el pagament de les bonificacions d'interés corresponents, de conformitat amb el que s'indica en aquesta ordre.
  
Article 7
  
Es delega en els caps dels serveis territorials de la Conselleria d'Agricultura, Pesca i Alimentació a Alacant, Castelló i València l'emissió del corresponent reconeixement del dret a la formalització dels préstecs en les entitats financeres col·laboradores. Aquest reconeixement serà emés una vegada es facen les comprovacions adequades respecte als danys de les parcel·les i les dades de la sol·licitud, i es comunicarà als interessats.
  
Article 8
  
Es delega en el director general de Producció Agrària la resolució de pagament de les ajudes previstes en aquesta ordre.
  
Article 9
  
Si en el termini de sis mesos des de la data de publicació de l'ordre no s'haguera dictat resolució expressa, s'entendria desestimada.
  
DISPOSICIONS ADDICIONALS
  
Primera
  
No podran dictar-se les resolucions per les quals es concedisquen o, si s'escau, es deneguen aquestes ajudes mentre no s'haja publicat en el Diari Oficial de la Generalitat Valenciana l'import global màxim que s'hi destina i la línia pressupostària que les finança en el pressupost de la Generalitat Valenciana per a 2001.
  
Segona
  
De conformitat amb el que es disposa en l'Ordre de 26 de setembre de 1994, de la Conselleria d'Economia i Hisenda, sobre la tramitació anticipada d'expedients de despesa, la concessió de subvencions estarà condicionada a l'existència en els pressupostos per a 2001 de crèdit adequat i suficient.
  
DISPOSICIONS FINALS
  
Primera
  
Es faculta el director general de Producció Agrària perquè dicte les instruccions necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 20 de novembre de 2000
  
La consellera d'Agricultura, Pesca i Alimentació,